
A közösségi kertek magatartásformáló hatásának vizsgálata a fenntartható élelmiszerfogyasztási szokások kialakításában

Az egyre növekvő urbanizációval és a városi életmód térnyerésével társadalmunk nagy része folyamatosan távolodik a hagyományos élelmiszertermeléstől. Ez különösen igaz a fejlett országokra, ahol az így kialakult fenntarthatatlan élelmiszerfogyasztási szokások hatalmas környezeti terhelést jelentenek. A közösségi kertek lehetőséget biztosítanak a városi lakosság számára, hogy résztvegyenek az élelmiszertermelésben. A részvétel által passzív fogyasztókból ismét aktív részesei lehetnek az élelmiszerrendszereknek, ami a fogyasztói magatartást és szokásokat befolyásolja.
Dolgozatomban a közösségi kert részvétel magatartásformáló hatását vizsgálom a fenntartható élelmiszerfogyasztási szokások kialakításában. Kutatásommal feltárom, hogy a közösségi kert tagság Magyarországon milyen fenntartható élelmiszerfogyasztási szokások kialakításában segít, valamint hogy a magatartásváltozás és a demográfiai tényezők között milyen kapcsolat van. Továbbá megvizsgálom az egyes élelmiszerfogyasztási szokások változásában fennálló belső összefüggéseket. Kutatási kérdésem megválaszolásához kvantitatív kérdőíves módszertant használtam, melyben a magyarországi közösségi kertekkel kapcsolatos élelmiszerfogyasztási szokásokat és egyéb tapasztalatokat mértem fel.
Kutatásom alapján a közösségi kertben való részvétel ösztönzi a fenntartható élelmiszerfogyasztási szokások kialakítását. A kertben való tevékenység szemléletformáló hatásának köszönhetően a tagok élelmiszerfogyasztási szokásai fenntarthatóbb irányba változnak. A szokások változásában fennálló belső kapcsolatok alapján négy magatartástípust azonosítottam. A közösségi kert tagok továbbá az élelmiszerfogyasztáson túlmutatva az átlagnál nagyobb mértékben követnek egyéb fenntartható szokásokat is.



